Krajčír, Ľuboš, poslanec NR SR (2022-05-10):
Ďakujem pekne za slovo. Začnem trošku s kolegami z opozície, lebo myslím si, že čo je veľa, to je veľa. Kolegovia, vy ste tu boli, aj keď to neradi počúvate, s malou prestávkou 12 rokov. Dvanásť rokov v najlepších časoch našej krajiny. Asi vám nemusím pripomínať, možno ani verejnosti, čo za tých 12 rokov ste povyvádzali s touto krajinou a kam ste ju dostali. Stačí sa pozrieť po nemocniciach, vlastne všade, čo patrí všetko štátu alebo verejnej štátnej správe. Vy dnes máte tú drzosť alebo odvahu pred občanmi ich zavádzať, že či už to bolo počas covidu, alebo teraz počas vojny, čo vy by ste robili a ako by ste to tu všetko zlepšili, dávate tu rôzne návrhy na zlepšenie finančnej situácie ľuďom. Prečo ste toto nerobili celých – s malou prestávkou – 12 rokov? Ja len skúsim pripomenúť na jednom maličkom príklade, lebo tých vecí je naozaj mnoho, ako ľudí zavádzate, ako ste populisti, klamári, a poviem to na príklade 13. dôchodku. Od roku 2010 ste sľubovali ľuďom 13. dôchodok s rôznymi persónami na bilbordoch vždy pred voľbami, vtedy vám boli občania cenní, vtedy ste ich potrebovali a sľubovali ste im 13. dôchodok. Podotýkam, že to bola doba naozaj, kedy sa krajine darilo, kedy na to peniaze boli, kedy sa to dalo bezproblémovo vyriešiť. Vy ste za tých 12 rokov neboli schopní týmto dôchodcom splniť to, čo ste im sľubovali. My sme naozaj v tejto najhoršej finančnej situácii od druhej svetovej vojny spolu s kolegami, s celou koalíciou sa nám podarilo schváliť 13. dôchodok a teraz v júli ho budú seniori mať vyplatený, aby si polepšili v tejto zlej situácii. Vyplatíme im ho predčasne. Dokonca je veľká pravdepodobnosť, že v roku 2023 bude si každý, cez valorizáciu si každý dôchodca prilepší v priemere, alebo teda v priemere o 50 euro. Toto tu za vás nebolo. Ja z tohto miesta, ako som aj dnes pozoroval a celý čas som teda mal možnosť pozorovať vaše návrhy na zlepšenie, vám musím povedať, že aj na tomto príklade ľudí klamete a ste podvodníci. Rozprávate iba to, čo vám vyhovuje. Vy nie ste nepopísaný kus papiera, niekto nový, kto je v politike, ale vy ste niekto, kto má za sebou 12 rokov vedenia tejto krajiny. Ja ako som dnes pozeral aj príhovor pána prezidenta Ukrajiny, ako som videl niektorých kolegov z opozície z týchto spodných radov, ako vstali a odišli na nejaký protest alebo na základe, neviem, prečo odišli preč, tak ja už som ich počas covidu vyzýval, keď zľahčovali a zavádzali ľudí, vďaka nim mnohí ľudia prišli k tragédii v rodine, či prišli o svojho blízkeho, alebo majú dnes dlhodobé zdravotné problémy, ja už som ich vtedy vyzýval, nech si dajú dole rúška a nech idú či už do márnice, alebo na tie najrizikovejšie oddelenia pomáhať, tam nikomu vtedy nemohli ublížiť. Samozrejme, myslíte si, že boli? Sú takí hrdinovia, že akurát odtiaľto iba vykrikujú a to je tak všetko. Ja ich preto dnes vyzývam, dokonca dávam verejnú výzvu, nech idú na Ukrajinu, je teraz možnosť sa tam dostať, keď neveria, že je vojna, že to je strojené, velice to zľahčujú, rozprávame tu o mieri, tak nech tam idú a tí, ktorí tam pôjdu, vydržia tam dva-tri týždne, mesiac v tých najproblematickejších zónach. Ja sa vzdám môjho poslaneckého platu, nechám si životné minimum, každému pravidelne do konca volebného obdobia budem venovať časť svojho platu. Takže teraz máte možnosť sa ukázať, akí ste hrdinovia, lebo keď sa teda nič nedeje, tak nie je to problém, choďte tam, choďte sa tam pozrieť, natočte nám odtiaľ videá a porozprávajme. Ale my ostatní vieme a tvrdo odsudzujeme vojnu, ktorá sa tam deje. Vraždia deti, ženy, mužov, všetkých občanov, neberú ohľad absolútne na nikoho. A toto vy tu idete, kolegovia, zľahčovať. Vy tu idete v ľuďoch vzbudzovať nenávisť voči vláde, lebo pomáha, podotýkam, z eurofondov, z peňazí Európskej únie pomáhame Ukrajine. Veď tam tí ľudia prichádzajú o životy. Tam utekajú naozaj, aby si zachránili život. Tam nežijú v nejakom blahobyte, tam nerozmýšľa, čo si dá na raňajky, na obed alebo na večeru. Tam rozmýšľa, či sa druhého dňa dožije. A toto vy tu idete zľahčovať a idete tu vytvárať tú nenávisť medzi občanmi. Zrovna od vás je to nefér, kolegovia, lebo vy ste naozaj 12 rokov viedli túto krajinu, ale viedli ste ju veľmi, veľmi zle. Ja si ešte dovolím takto verejne vyzvať aj pána kolegu Blahu, ktorý teda je hrdina na javisku, ale mal by byť hrdina na bojisku, aby sa ospravedlnil pani prezidentke za to, ako niektorých občanov vyzýval, aby jej hrubo nadávali. Je to... je to naozaj odsúdeniahodné a je to na úrovni, ja si neviem ani predstaviť, kto sa môže takto chovať. Blaha, nazvime ho Blaha. Ďakujem pekne.